KIRJALLINEN KYSYMYS P-1544/02 esittäjä(t): Albert Maat (PPE-DE) komissiolle. Suu- ja sorkkatauti Etelä-Koreassa.



Virallinen lehti nro 301 E , 05/12/2002 s. 0172 - 0173



KIRJALLINEN KYSYMYS P-1544/02 esittäjä(t): Albert Maat (PPE-DE) komissiolle (28. toukokuuta 2002) Aihe: Suu- ja sorkkatauti Etelä-Koreassa Suu- ja sorkkatauti on koetellut Etelä-Koreaa tämän kuun alusta lähtien. Kyseisen eläintaudin saamiseksi hallintaan on tähän mennessä tuhottu jo 110 000 eläintä, enimmäkseen sikoja. Kaikesta huolimatta on viimeksi kuluneen viikon aikana tavattu jälleen uusia suu- ja sorkkatautitapauksia. Jalkapallon maailmanmestaruuskisat pidetään 31. toukokuuta alkaen Etelä-Koreassa (ja Japanissa). Suwonin kaupunki, jossa muun muassa Portugali pelaa, sijaitsee vain 40 kilometrin päässä alueelta, jossa tautia on esiintynyt. Japani on jo ilmaissut huolensa siitä, että tauti leviää jalkapallokannattajien välityksellä. Yhtyykö Euroopan komissio arvioon, jonka mukaan Etelä-Koreaan matkaavat lukuisat eurooppalaiset jalkapallon ystävät muodostavat mahdollisen tartuntariskin EU:lle? Jos komissio ei jaa tätä käsitystä, miksi se ei usko kyseiseen riskiin? Onko komissio valmis kehottamaan tai velvoittamaan jäsenvaltioita ryhtymään toimiin taudin tarttumisen ehkäisemiseksi, esimerkiksi ottamalla käyttöön tiukkoja rajatarkastuksia ja mahdollisesti myös karanteenitoimia? David Byrnen komission puolesta antamayhteinen vastauskirjallisiin kysymyksiin P-1535/02 ja P-1544/02 (4. heinäkuuta 2002) Komissio vahvistaa olevansa tietoinen Korean tasavallan suu- ja sorkkatautitilanteesta sekä Korean tasavallan ja jäsenvaltioiden välisen lisääntyneen liikenteen syynähän ovat kansainvälisen jalkapalloliiton (FIFAn) jalkapallon maailmanmestaruuskisat kesäkuussa 2002 aiheuttamista mahdollisista uhkista. Komissio katsoo kuitenkin, että koska suu- ja sorkkatauti on erittäin helposti tarttuva tauti, kaikki maat, joissa sitä esiintyy, aiheuttavat mahdollisen riskin jäsenvaltioille. Jäljempänä esitettävien syiden vuoksi nykyistä tuonnin valvontaa pidetään riittävänä kaupankäynnin tai matkustajien henkilökohtaisten matkatavaroiden mukana leviävän suu- ja sorkkatautiviruksen maahantulon estämiseksi. Asiaa käsiteltiin jo kaikkien jäsenvaltioiden johtaville eläinlääkintäviranomaisille esitellyssä riskinarvioinnissa YK:n elintarvike- ja maatalousjärjestön (FAO) suu- ja sorkkataudin torjuntaa käsittelevän toimikunnan 33. kokouksessa vuonna 1999. Koska jäsenvaltioihin mahdollisesti kohdistuva uhka saattaa kuitenkin kasvaa tämän urheilutapahtuman vuoksi, asiasta keskusteltiin jäsenvaltioiden kanssa elintarvikeketjua ja eläinten terveyttä käsittelevän pysyvän komitean kokouksessa 8. toukokuuta 2002. Komissio on sittemmin muistuttanut kaikkia jäsenvaltioita siitä, että niillä ei ole terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tuonnissa kolmansista maista 12. joulukuuta 1972 annetun neuvoston direktiivin 72/462/ETY(1) mukaisesti lupaa tuoda Korean tasavallasta suu- ja sorkkataudille alttiita eläimiä eikä niistä saatavia tuotteita (tuoretta lihaa, lihavalmisteita, raakalihavalmisteita, maitoa, maitotuotteita jne.). Komissio on ilmoittanut jäsenvaltioille, että Korean tasavallasta ei myöskään ole sallittua tuoda elintarvikkeita matkustajien mukana tai pieninä henkilökohtaisina lähetyksinä. Kielto perustuu neuvoston direktiivin 72/462/ETY 1 artiklan 2 kohtaan ja kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18. joulukuuta 1997 annetun neuvoston direktiivin 97/78/EY(2) 16 artiklan 2 kohtaan. Komissio on lisäksi vaatinut, että kaikki jäsenvaltiot koordinoidusti kunkin maan toimivaltaisten viranomaisten kanssa varmistavat, että Korean tasavaltaan matkustavien huomiota kiinnitettäisiin tähän asiaan lentokentillä ja että yhteisön maahantulopaikoissa tiukennettaisiin Korean tasavallasta tulevien tavaroiden valvontaa. Komissio on vuoden 2001 suu- ja sorkkatautiepidemian jälkeen valmistellut useita ehdotusluonnoksia, joissa käsitellään eläinperäisten tuotteiden muuhun kuin kaupalliseen tarkoitukseen tapahtuvaa tuontia. Väestön tietoisuuden lisääminen kuuluu näihin ehdotuksiin. Terveys- ja kuluttaja-asioista vastaava komissaari korosti Korean tasavallan suu- ja sorkkatautitilanteesta 29. toukokuuta 2002 antamassaan lehdistötiedotteessa, että sääntöjä on noudatettava ja että nämä säännöt ovat yksinkertaisia ja suoraviivaisia. Hän päätti tiedotteensa toteamalla, että on varmistettava, ettei Korean maailmanmestaruuskisoja muisteta myöhemmin vääristä syistä. (1) EYVL L 302, 31.12.1972. (2) EYVL L 24, 30.1.1998.